Roope Ankan elämä ja teot

| Roope Ankan elämä ja teot> The Life and Times of Scrooge McDuck |
| --- | --- |
 Ensimmäisen suomenkielisen laitoksen kansikuva
Alkuperäisteos
Kirjailija:  Don Rosa
Kuvittaja:  Don Rosa
Kieli:  englanti
Genre:  sarjakuva
Suomennos
Suomentaja:  Jukka Lindfors ja Markku Saarinen
Kustantaja:  Helsinki Media/Sanoma Magazines Finland
Julkaistu:  1997
Ulkoasu:  kovakantinen
Sivumäärä:  272
ISBN:  951-32-0481-2
Sarja: Don Rosan suomennoskokoelmat
Edeltävä:  Kadonneen kirjaston vartijat
Seuraava:  Sammon salaisuus
Löydä lisää kirjojaKirjallisuuden teemasivulta
| Roope Ankan elämä ja teot> The Complete Life and Times of Scrooge McDuck |
| --- | --- |
 Yhteispainoksen kansi
Alkuperäisteos
Kirjailija:  Don Rosa
Kuvittaja:  Don Rosa
Genre:  sarjakuva
Suomennos
Kustantaja:  Egmont Kustannus Oy Ab
Julkaistu:  2019
Ulkoasu:  kovakantinen
Sivumäärä:  453
ISBN:  978-952-334-239-2
Sarja: Don Rosan suomennoskokoelmat
Löydä lisää kirjojaKirjallisuuden teemasivulta
Roope Ankan elämä ja teot (engl. The Life and Times of Scrooge McDuck) on Don Rosan kirjoittama ja piirtämä sarjakuvatarinoiden sarja Roope Ankan elämän eri vaiheista. Sarja on myöhemmin julkaistu sarjakuvaromaanin muodossa.
Alkuperäiset kaksitoista lukua muodostivat 212-sivuisen kokonaisuuden, mutta Rosa on jälkeenpäin lisännyt lukuihin ylimääräisiä ruutuja ja jopa luonut kokonaan uusia lukuja, niin sanottuja ”b-osia”. Nämä ”b-osat” julkaistiin syksyllä 2007 omana kirjanaan Roope Ankan elämä ja teot 2. Vuonna 2019 teoksesta ilmestyi 453-sivuinen yhteispainos Roope Ankan elämä ja teot, joka sisältää alkuperäisen teoksen ja kaikki jatko-osat (ns. b- ja c-osat ja muita tarinoita).
Kokoelman tarinat muodostavat jatkumon, joka kertoo Roopen elämän keskeisimmistä tapahtumista syntymästä vuonna 1867 vuoteen 1947. Tarinoihin on sisällytetty melkein kaikki Carl Barksin tarinoissa esiintyneet maininnat Roopen elämästä ajalta ennen kuin hän kohtasi Akun sekä Tupun, Hupun ja Lupun tarinassa Joulu Karhuvuorella. Tämän tapahtuman Rosa on sijoittanut sarjan ilmestymisajankohdan mukaan vuoteen 1947. Viimeinen, kahdestoista episodi sijoittuu tarkkaan ottaen ajallisesti Joulun Karhuvuorella viimeisen ja toiseksi viimeisen sivun välille. Roope Ankan elämä ja teot tarjoaa myös paljon tietoa muiden Roopeen liittyvien hahmojen taustoista ja alkuperistä.
Kahta ensimmäistä lukua lukuun ottamatta Roope Ankan elämä ja teot julkaistiin Aku Ankassa vuosien 1992–1994 aikana. Vuonna 1997 kokonaisuus julkaistiin myös kovakantisena kirjana, joka sisälsi kaikki alkuperäiset luvut lisäruutuineen, niiden kansikuvitukset, sekä tekijän omat kommentit lukujen tekemisestä ja yksityiskohdista. Kirja myytiin nopeasti loppuun niin Suomessa kuin Skandinaviassakin, ja vuosina 2001–2006 siitä otettiin kaikkiaan kolme uusintapainosta. Vuonna 2007 julkaistiin jatko-osan ilmestymisen yhteydessä uusi laitos, joka sisältää jonkin verran uutta lisämateriaalia (kuten eri piirtäjien kansikuvia kirjan tarinoihin ja Aku Ankan sukupuun kokonaisuudessaan) sekä kokonaan uudistetun värityksen. Jo vuoden 2001 toinen painos sisälsi korjauksia ensimmäisen laitoksen typografisiin virheisiin, mutta ei tiettävästi muita muutoksia. Ensijulkaisun yhteydessä 1997 julkaistiin myös sadan kappaleen nahkakantinen erikoispainos.
Rosa sai vuonna 1995 teoksesta Eisner-palkinnon parhaasta sarjamuotoisesta tarinasta.
Tuomas Holopainen on tehnyt Roope Ankan elämään ja tekoihin perustuvan musiikkialbumin Music Inspired by the Life and Times of Scrooge, joka julkaistiin huhtikuussa 2014. Don Rosa laati albumin kansikuvan.
Helmikuussa 2023 uutisoitiin Disney-yhtiön aikeista olla jatkossa enää julkaisematta Roope Ankan elämään ja tekoihin kuuluvaa tarinaa Maailman rikkain ankka tai sen b-sarjoihin kuuluvaa tarinaa Unelmoiden läpi elämän. Don Rosan saaman sähköpostiviestin mukaan Disney perusteli tätä sillä, että yhtiö on sitoutunut inkluusioon ja monimuotoisuuteen. Todennäköiseksi syyksi arveltiin, että näissä tarinoissa esiintyy alkujaan Carl Barksin luoma musta zombihahmo Bombi, jota on väitetty rasistiseksi. Rosan mukaan koko Roope Ankan elämää ja tekoja ei voida julkaista ilman Maailman rikkainta ankkaa.